Mawũã ewari ũme bꞌape Samaria druadꞌebara Jesús wãsia Galilea druaedꞌa.
Izhi Jesúsba jaradꞌa kĩrãkꞌa Daizezeba bedꞌeata jarabibarira izhi druadꞌebʉrʉ bia edadꞌa ẽã.
Galilea druaedꞌa zebʉrʉdꞌera Galilea bidꞌarãbara bia edasidꞌa, maʉ̃ẽnabema ãzhara ũdusidꞌa Jerusalénne kꞌãrẽ odꞌata jõma, Egiptodꞌeba ẽzoadꞌata krĩcha fiesta odꞌapeadꞌa maẽ mawũã ũdusidꞌa, ãzhisidꞌa wãsi baera maʉ̃ fiestaidꞌura.
Jesús wakusa zesia Caná pʉwʉrʉedꞌa, maʉ̃ pʉwʉrʉra Galilea druadꞌebema, mama baniãta vino babidꞌa basia. Maʉ̃ne Capernaúm pʉwʉrʉdꞌe bꞌasia reyba nokꞌota bꞌʉkꞌãrĩta, maʉ̃ warrata kꞌaya nʉmasia.
Maʉ̃ne izha ũrĩsia Jesús zebʉrʉta Judea druadꞌeba Galilea druaedꞌa, mawũẽ izhima zepe zuburia bedꞌeasia zhi warrata bꞌebidꞌe wãmarẽã beubodꞌota.
Mawũẽ Jesúsbara mawũãsia: Ũdudꞌakꞌata mʉã obʉrʉta ũdubʉda ẽãrã marãbara mʉnebema ĩjãna ẽã.
Mawũãĩ reyba nokꞌota bꞌʉkꞌãrĩbara mawũãsia: Nokꞌó, zerua mʉ warra beui nawedꞌa.
Mawũãĩ Jesúsbara mawũãsia: Dedꞌaa wãrũã, bʉ warrara bꞌidꞌa. Maʉ̃bara ĩjãsia Jesúsba mawũãbʉrʉra, mawũẽ wãsia.
Odꞌe wãne izhi nezokꞌarãba kĩrãzhu zedꞌape mawũãsidꞌa: Bʉ warrara bꞌidꞌa.
Mawũãnaĩ izhara widꞌisia kꞌãrẽ ʉ̃madaudꞌe arigu basita. Mawũẽ mawũãsidꞌa: Nuwuedꞌa ʉ̃madau pʉrra a la una kenabꞌarisia kʉwamiãbara.
Mawũẽ zhi zezebara kꞌawuasia maʉ̃ ʉ̃madaudꞌe Jesúsba bʉ warrara bꞌidꞌa adꞌata. Mawũẽ izhara Jesúsdꞌebema ĩjãbʉrʉba ĩjãsidꞌa zhi kĩmaba zhi warrarãba.
Jesúsbara maʉ̃ta ũdudꞌakꞌata zhi ũmeta osia, Judea druadꞌeba Galilea druaedꞌa wãpe.